CELEX: 52017PC0774
Language: lt
Date: 2017-12-18
Title: Pasiūlymas EUROPOS PARLAMENTO IR TARYBOS REGLAMENTAS kuriuo dėl tam tikrų Baltijos jūros silkių išteklių mirtingumo dėl žvejybos intervalų ir išsaugojimo lygio iš dalies keičiamas Reglamentas (ES) 2016/1139

EUROPOS KOMISIJA
            Briuselis, 2017 12 18
            COM(2017) 774 final
            2017/0348(COD)
            Pasiūlymas
            EUROPOS PARLAMENTO IR TARYBOS REGLAMENTAS
            kuriuo dėl tam tikrų Baltijos jūros silkių išteklių mirtingumo dėl žvejybos intervalų ir išsaugojimo lygio iš dalies keičiamas Reglamentas (ES) 2016/1139
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Vienas iš pagrindinių dabartinės bendros žuvininkystės politikos (BŽP)
                  1
                reformos tikslų – pasiekti didžiausią galimą tausios žvejybos laimikį (MSY) užtikrinantį visų išteklių naudojimo lygį, kad būtų atkurtos ir išlaikytos tvarios žuvų išteklių populiacijos, t. y. tokios populiacijos, kurių dydžiai viršytų biomasės lygius, kuriais galima užtikrinti MSY. Užtikrinti tausų jūrų biologinių išteklių naudojimą yra lengviau, kai žuvininkystė valdoma laikantis daugiamečio požiūrio – priimant daugiamečius žuvininkystės valdymo planus, kuriuose pagal dabartinę BŽP turėtų būti atsižvelgiama į skirtingų žvejybos tipų ir išteklių ypatumus. Šiais daugiamečiais valdymo planais, kuriuose aiškiai nustatomi tvarkaraščiai ir dėl nenumatytų žuvų išteklių būklės pokyčių taikytini apsaugos mechanizmai, turėtų būti grindžiamas tausus išteklių naudojimas. 
            
            
               2013 m. Europos Parlamentas, Taryba ir Europos Komisija įsteigė Tarpinstitucinę specialios paskirties grupę daugiamečių planų klausimais ir jai pavedė sutarti dėl būsimų veiksmų, kuriais būtų sudarytos palankesnės sąlygos pagal bendrą žuvininkystės politiką parengti ir pradėti taikyti daugiamečius planus. Ši grupė nusprendė, kad MSY tikslą atitinkantis tikslinis rodiklis turėtų būti išreikštas mokslininkų pateiktu Fmsy intervalu, o tuomet jį turėtų nustatyti teisėkūros institucijos ir jis turėtų būti įtrauktas į planą. Taryba, remdamasi mokslinėmis rekomendacijomis ir siekdama, kad būtų įgyvendinti plano tikslai, turėtų kasmet priimti žvejybos galimybių nustatymo ir paskirstymo priemones
                  2
               .
            
            
               Pirmasis po BŽP reformos priimtas daugiametis valdymo planas buvo skirtas Baltijos jūros regionui. Daugiametis Baltijos jūros menkių, silkių ir šprotų išteklių (toliau – atitinkami ištekliai) valdymo planas (toliau – planas) nustatytas Reglamentu (ES) 2016/1139. Plano tikslas – užtikrinti, kad atitinkami ištekliai būtų naudojami taip, kad būtų atkurti ir išlaikyti tų išteklių populiacijų dydžiai, viršijantys dydžius, kuriais gali būti užtikrintas MSY. Plane nustatyti kiekybiniai tiksliniai rodikliai – žuvų mirtingumo dėl žvejybos intervalai ir išteklių išsaugojimo lygio atskaitos taškai, išreikšti MSY Btrigger ir Blim reikšmėmis. Šių parametrų skaitinės reikšmės paimtos iš 2015 m. Tarptautinės jūrų tyrinėjimo tarybos (ICES) pateiktos mokslinės rekomendacijos
                  3
               . 2017 m. atlikus mokslinį vertinimą nustatyta, kad atitinkamos Botnijos jūros silkių ir Botnijos įlankos silkių išteklių MSY vertės pasikeitė.
            
            
               Reglamento (ES) 2016/1139 5 straipsnio 6 dalyje nustatyta, kad, jei remdamasi mokslinėmis rekomendacijomis Komisija mano, kad to reglamento II priede nustatyti išteklių išsaugojimo lygio atskaitos taškai nebeatitinka plano tikslų, tie atskaitos taškai gali būti skubiai pateikti Europos Parlamentui ir Tarybai peržiūrėti. 
            
            
               Todėl, atsižvelgdama į naujausias ir patikimiausias turimas mokslines rekomendacijas, Komisija ketina pateikti pasiūlymą iš dalies pakeisti Reglamentą (ES) 2016/1139.
            
            
               2.KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               Mokslinį pakeitimo pagrindą sudaro ICES pateikti duomenys. 2017 m. ICES atliko Botnijos jūros ir Botnijos įlankos silkių išteklių vertinimą
                  4
               . Pagrindinis mokslininkų nagrinėtas klausimas buvo susijęs su išteklių identifikavimu, t. y. mokslininkai sprendė, ar abu rajonai turėtų sudaryti vieną vertinimo vienetą, ar turėtų būti toliau vertinami atskirai. Nuspręsta abiejų rajonų išteklius vertinti kartu, remiantis šiais argumentais:
            
            
               a) neturima svarių biologinių įrodymų, kuriais remiantis ištekliai galėtų būti būtų vertinami kartu arba atskirai; 
            
            
               b) remiantis turimais duomenimis kokybiško Botnijos įlankos silkių išteklių vertinimo atlikti negalima ir nepanašu, kad ateityje situacija pagerės; 
            
            
               c) mažesnę silkių išteklių dalį (Botnijos įlankos išteklius) sujungus su didesne (Botnijos jūros) išteklių dalimi, nekyla mažesnės šių išteklių dalies pereikvojimo pavojus.
            
            
               Sujungusi abu išteklius, ICES apskaičiavo naujas MSY pamatines vertes. Gauta FMSY point vertė yra lygi 0,21. Apskaičiavus atitinkamus FMSY intervalus nustatyta, kad FMSY lower vertė lygi 0,15, o FMSY upper – 0,21. Kadangi tikėtina, kad išteklių biomasės dydis gali sumažėti tiek, kad nebesieks išsaugojimo lygio, nustatyta FMSY upper vertė neviršija FMSY point vertės ir yra lygi 0,21. Be to, apskaičiuota, kad susijęs MSY Btrigger biomasės lygis yra lygus 283 180 tonų, o Blim – 202 272 tonoms. 
            
            
               Konkretaus poveikio vertinimo atlikta nebuvo, nes MSY principo taikymo žuvininkystės valdymui poveikis jau įvertintas atliekant poveikio vertinimą, kuriuo grindžiama BŽP reforma. Atliekant minėtą poveikio vertinimą
                  5
                buvo kiekybiškai įvertintas tikslo užtikrinti MSY įgyvendinimo poveikis. Atliekant naują poveikio vertinimą nebūtų gauta daugiau informacijos, nei jau sukaupta per ankstesnį poveikio vertinimą. Esamo reglamento pakeitimai atliekami vadovaujantis jo 5 straipsnio 6 dalimi ir yra grindžiami mokslinėmis rekomendacijomis. Jie yra būtini norint nustatyti arba prireikus peržiūrėti metines žvejybos Baltijos jūroje galimybes ir užtikrinti tinkamą naujosios BŽP veikimą.
            
            
               3.TEISINIAI PASIŪLYMO ASPEKTAI
            
            
               Siūlomų veiksmų santrauka
            
            
               Pagrindinis veiksmas – sudaryti palankesnes sąlygas užtikrinti tausią žvejybą, kaip numatyta reformuotoje bendroje žuvininkystės politikoje, nustatant su patikimiausiomis turimomis mokslinėmis rekomendacijomis derančias MSY susijusias vertes.
            
            
               Teisinis pagrindas
            
            
               Sutarties dėl Europos Sąjungos veikimo 43 straipsnio 2 dalis.
            
         
         
            
               Subsidiarumo principas
            
            
               Pasiūlymas priklauso išimtinei Europos Sąjungos kompetencijai.
            
            
               Proporcingumo principas
            
            
               Pasiūlymu iš dalies keičiamos jau esamos priemonės, todėl dėl proporcingumo principo klausimo nekyla.
            
            
               Pasirinkta priemonė
            
            
               Siūloma priemonė – Europos Parlamento ir Tarybos reglamentas. 
            
            
               Kitos priemonės būtų netinkamos dėl šios priežasties: reglamentai turi būti iš dalies keičiami reglamentu.
            
            
               4.POVEIKIS BIUDŽETUI 
            
            
               Įgyvendindama šią priemonę Sąjunga jokių papildomų išlaidų nepatirs. 
            
            
               2017/0348 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               kuriuo dėl tam tikrų Baltijos jūros silkių išteklių mirtingumo dėl žvejybos intervalų ir išsaugojimo lygio iš dalies keičiamas Reglamentas (ES) 2016/1139
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  6
               ,
            
            
               laikydamiesi įprastos teisėkūros procedūros,
            
            
               kadangi:
            
         
         
            
               (1)Europos Parlamento ir Tarybos reglamentu (ES) 2016/1139
                  7
                nustatytas daugiametis Baltijos jūros menkių, silkių ir šprotų išteklių valdymo planas (toliau – planas). Plano tikslas – padėti pasiekti bendros žuvininkystės politikos tikslus, visų pirma užtikrinti, kad gyvieji jūrų biologiniai ištekliai būtų naudojami taip, kad būtų atkurti ir išlaikyti žvejojamų rūšių populiacijų dydžiai, viršijantys dydžius, kuriais gali būti užtikrintas didžiausias galimas tausios žvejybos laimikis (MSY);
            
            
               (2)atitinkami Baltijos jūros žuvų ištekliai, įskaitant Botnijos jūros silkių išteklius ir Botnijos įlankos silkių išteklius, apibrėžti Reglamento (ES) 2016/1139 1 straipsnyje. Siekiant išsaugoti visą tų išteklių reprodukcinį pajėgumą, to reglamento I ir II prieduose nustatyti tam tikri išteklių išsaugojimo lygio atskaitos taškai, įskaitant mirtingumo dėl žvejybos intervalus ir neršiančių žuvų biomasės atskaitos taškus; 
            
            
               (3)2017 m. Tarptautinės jūrų tyrinėjimo tarybos (ICES) atliktas Botnijos jūros silkių išteklių ir Botnijos įlankos silkių išteklių mokslinis vertinimas parodė, kad šie du ištekliai yra panašūs. Todėl ICES abu išteklius sujungė į vieną, pakeitė jo geografinio pasiskirstymo rajono ribas ir iš naujo nustatė MSY grindžiamo mirtingumo dėl žvejybos intervalus bei atitinkamus išteklių išsaugojimo lygio atskaitos taškus. Todėl pasikeitė Reglamento (ES) 2016/1139 1 straipsnyje ir I bei II prieduose pateiktos išteklių apibrėžtys ir skaitinės reikšmės; 
            
            
               (4)Reglamento (ES) 2016/1139 5 straipsnio 6 dalyje nustatyta, kad, jei remdamasi mokslinėmis rekomendacijomis Komisija mano, kad to reglamento II priede nustatyti išteklių išsaugojimo lygio atskaitos taškai nebeatitinka plano tikslų, tie atskaitos taškai gali būti skubiai pateikti Europos Parlamentui ir Tarybai peržiūrėti; 
            
            
               (5)siekiant užtikrinti, kad atitinkamų išteklių žvejybos galimybės būtų nustatytos atsižvelgiant į atnaujintus išteklių išsaugojimo lygio atskaitos taškus, tikslinga skubiai iš dalies pakeisti Reglamento (ES) 2016/1139 1 straipsnio e bei f punktus ir I bei II priedus;
            
            
               (6)todėl Reglamentas (ES) 2016/1139 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
               Reglamento (ES) 2016/1139 pakeitimai
            
            
               Reglamentas (ES) 2016/1139 iš dalies keičiamas taip:
            
            
               1)1 straipsnio 1 dalis iš dalies keičiama taip:
            
            
               a)e punktas pakeičiamas taip:
            
            
               „e) silkių (Clupea harengus) ICES 30–31 pakvadračiuose (Botnijos įlankos silkių);“;
            
            
               b)f punktas išbraukiamas.
            
            
               2)I priede su Botnijos jūros silkių ištekliais ir Botnijos įlankos silkių ištekliais susiję įrašai pakeičiami šiuo įrašu: „
            
            
                     
                        Botnijos įlankos silkės
                     
                  
                  
                     
                        0,15–0,21
                     
                  
                  
                     
                        0,21–0,21
                     
                  
               
               “.
            
            
               3)II priede su Botnijos jūros silkių ištekliais ir Botnijos įlankos silkių ištekliais susiję įrašai pakeičiami šiuo įrašu: „
            
            
                     
                        Botnijos įlankos silkės
                     
                  
                  
                     
                        283 180
                     
                  
                  
                     
                        202 272
                     
                  
               
               “.
            
            
               2 straipsnis
               Įsigaliojimas
            
         
         
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        OL L 354, 2013 12 28, p. 22.
               
               
                  
                     (2)
                  
                        Specialios paskirties grupė daugiamečių planų klausimais. 2014 m. balandžio mėn. galutinė ataskaita, 
                  http://www.europarl.europa.eu/meetdocs/2009_2014/documents/pech/dv/taskfor/taskforce.pdf
                  .
               
               
                  
                     (3)
                  
                        ICES rekomendacija pagal specialų prašymą. 2015 m. ICES rekomendacija, 6 knyga. Tarptautinei jūrų tyrinėjimo tarybai pateiktas ES prašymas nurodyti pasirinktų Šiaurės jūros ir Baltijos jūros išteklių FMSY intervalus.
               
               
                  
                     (4)
                  
                        ICES. 2017 m. Report of the Benchmark Workshop on Baltic Stocks (WKBALT), 2017 m. vasario 7–10 d., Kopenhaga, Danija. ICES CM 2017/ACOM:30, 108 p.
               
               
                  
                     (5)
                  
                        SEC(2011) 891. 
               
               
                  
                     (6)
                  
                        OL C , , p.  .
               
               
                  
                     (7)
                  
                        2016 m. liepos 6 d. Europos Parlamento ir Tarybos reglamentas (ES) 2016/1139, kuriuo nustatomas daugiametis Baltijos jūros menkių, silkių ir šprotų išteklių valdymo ir tų išteklių žvejybos planas ir iš dalies keičiamas Tarybos reglamentas (EB) Nr. 2187/2005 bei panaikinamas Tarybos reglamentas (EB) Nr. 1098/2007 (OL L 191, 2016 7 15, p. 1).